
Αργαλαστή, 14/04/2025

ΔΕΛΤΙΟ ΤΥΠΟΥ

«Ενημερωτική Εκδήλωση για την Παγκόσμια Ημέρα Αδέσποτων Ζώων στο Γυμνάσιο Μηλεών.»

Με αφορμή την Παγκόσμια Ημέρα Αδέσποτων Ζώων (4 Απριλίου), το Κέντρο Κοινότητας πραγματοποίησε ενημερωτική εκδήλωση στο Γυμνάσιο Μηλεών, με στόχο την ευαισθητοποίηση των μαθητών σε θέματα προστασίας των ζώων και ιδιαίτερα των αδέσποτων. Με τη συμμετοχή και σημαντική συμβολή του κτηνιάτρου κ. Χριστόπουλου Ελευθέριου- μέλος του Δ.Σ. Εθελοντικής Δράσης Κτηνιάτρων Ελλάδας, Ταμίας του Κτηνιατρικού Συλλόγου Μαγνησίας και Γραμματέας του Παραρτήματος Θεσσαλίας του Πανελληνίου Κτηνιατρικού Συλλόγου, της υπαλλήλου του Τμήματος Τοπικής Οικονομικής Ανάπτυξης του Δήμου Νοτίου Πηλίου – κ. Νταλαμπίρας Βαρβάρας και υπό την παρουσία της Προϊσταμένης κ. Τσιμούρας Ιωάννας.
Κατά τη διάρκεια της εκδήλωσης, ο κτηνίατρος, κ. Χριστόπουλος Ελευθέριος, απευθύνθηκε στους μαθητές της Γ’ Γυμνασίου και ανέπτυξε μια σειρά θεμάτων που σχετίζονται με τη φροντίδα και την υπεύθυνη στάση απέναντι στα ζώα. Η συζήτηση ξεκίνησε με τον ορισμό των αδέσποτων και των δεσποζόμενων ζώων, ώστε να γίνουν σαφείς οι διαφορές ανάμεσα σε ζώα που έχουν φροντιστή και σε εκείνα που ζουν στον δρόμο. Έγινε αναφορά στους βασικούς λόγους που οδηγούν στην ύπαρξη αδέσποτων ζώων, όπως η εγκατάλειψη από τους ιδιοκτήτες και η απουσία στείρωσης. Στη συνέχεια, ιδιαίτερη έμφαση δόθηκε στη γλώσσα του σώματος και τη συμπεριφορά των αδέσποτων, ώστε τα παιδιά να μπορούν να αναγνωρίζουν πότε ένα ζώο είναι ήρεμο, φοβισμένο ή ενοχλημένο και να προσεγγίζουν με ασφάλεια και σεβασμό. Ο κτηνίατρος εξήγησε ποιος είναι ο ρόλος του κτηνιάτρου στην υγεία και την ευζωία των ζώων, και δόθηκαν χρήσιμες συμβουλές για το πώς μπορούμε όλοι μας να βοηθήσουμε τα αδέσποτα ζώα: πώς να τα προσεγγίζουμε, πώς να τα ταΐζουμε με ασφάλεια και το είδος των τροφών που είναι πιο κατάλληλες για τα ζώα που ζουν στον δρόμο. Τέλος, από μεριάς της η κ. Νταλαμπίρα Βαρβάρα, ανέφερε τις αρμοδιότητες του Δήμου σχετικά με τα αδέσποτα ζώα και πρόσθεσε πληροφορίες που αφορούν την σημαντικότητα της αναδοχής και υιοθεσίας αυτών.
Η δράση ολοκληρώθηκε με τη δημιουργία αφισών από τους μαθητές, οι οποίες περιλάμβαναν δικά τους συνθήματα και εικαστικές δημιουργίες με μηνύματα αγάπης και φροντίδας για τα ζώα. Οι αφίσες τοποθετήθηκαν σε τέσσερις τυχαίες κεντρικές πλατείες χωριών του Δήμου Νοτίου Πηλίου, με στόχο να ευαισθητοποιήσουν και να κινητοποιήσουν και την τοπική κοινωνία.
[bookmark: _GoBack]Η δράση διοργανώθηκε από τη Συντονίστρια- Κοινωνική Λειτουργό του Κέντρου Κοινότητας Θεοδώρου Δέσποινα. Το Κέντρο Κοινότητας ευχαριστεί θερμά τους ομιλητές, τον διευθυντή του Γυμνασίου Μηλεών, κ. Πολυχρονόπουλο Παντελή, το εκπαιδευτικό προσωπικό του σχολείου για τη συνεργασία, καθώς και τους μαθητές για τη συμμετοχή και τη δημιουργική τους διάθεση. Η ενεργή εμπλοκή και ο ενθουσιασμός των παιδιών κατέδειξαν πως η νέα γενιά είναι έτοιμη να αγκαλιάσει την έννοια της φιλοζωίας και να συμβάλει σε έναν κόσμο με περισσότερο σεβασμό και φροντίδα για τα ζώα.
Το “Κέντρο Κοινότητας Δήμου Νοτίου Πηλίου” συγχρηματοδοτείται από την Ευρωπαϊκή Ένωση και την Ελληνική Πολιτεία στα πλαίσια του ΕΣΠΑ Θεσσαλίας 2021-2027. Υλοποιείται από τον Δήμο Νοτίου Πηλίου με Κωδικό Πράξης ΟΠΣ 6003139. Επικοινωνία: 24233-50160, Αργαλαστή Μαγνησίας (Παλαιό Ειρηνοδικείο).

